Staking bring Brussel-lughawe tot ŉ stilstandArgieffoto van Brussel-lughawe (Foto: 50SkyShades.com) Brussel-lughawe het alle vlugte opgeskort weens ŉ staking deur lugverkeerbeheerders ná selfmoordbomaanvalle verlede maand. Twee aanvallers het op 22 Maart hulself in die lughawe se vertreksaal opgeblaas en ŉ derde persoon het ŉ bom in ŉ ondergrondse treinstasie laat afgaan. Altesaam 32 persone is dood. Die lughawe moes vir ŉ paar dae lank sluit en dienste het nog nie na normaal teruggekeer nie. Die terreuraanvalle het plaasgevind midde ŉ dispuut tussen die lughawe en lugverkeerbeheerders wat betref ŉ vermindering van voordele tydens vroeë aftrede. ŉ Ooreenkoms is Dinsdag gesluit waarvolgens die aftreeouderdom van lugverkeerbeheerders verhoog sou word, het die Belga-nuusagentskap berig. Die “gilde van lugverkeerbeheerders” was egter nie tevrede met die ooreenkoms nie, het die lugvaartmaatskappy Belgocontrol in ŉ verklaring gesê. Volgens Belgocontrol is hul lugverkeerbeheerders siek en nie in staat om te werk nie. “Geen lugverkeerbeheer is tans beskikbaar by Brussel-lughawe nie,” het die lughawe op sy webwerf bevestig. “Daar is geen vlugte nie.” Die polisie het ook toegangspaaie na Brussel-lughawe gesluit, het Belga berig. Die lughawe kan tans slegs deur paaie bereik word, aangesien spoorlyndienste nog nie hervat het ná die aanvalle nie. Charleroi-lughawe, ongeveer 50 km suid van Brussel, wat ook die Belgiese hoofstad bedien, word ook deur die staking geraak.